A külföldiek Magyarországra tett utazásainak közel háromnegyede egy napnál rövidebb ideig tartott – a Központi Statisztikai Hivatal szerint.

Idén a harmadik negyedévében a külföldiek 18,9 millió alkalommal utaztak Magyarországra. A külföldi beutazások száma 5,1 százalékkal nőtt az egy évvel korábbihoz képest, a turisztikai célú utazások 7,6, a nem turisztikai célú utak száma 3,5 százalékkal emelkedett – közölte a Központi Statisztikai Hivatal. A külföldi látogatók költése – folyó áron – 6,3 százalékkal növekedett az előző év azonos időszakához képest. Az idei harmadik negyedévben a külföldiek 626 milliárd forintot költöttek Magyarországon. A kiadások közel négyötöde az Európából, több mint egytizede az Amerikából, 7,1 százaléka az Ázsiából érkezőktől származott.

A külföldiek Magyarországra tett utazásainak közel háromnegyede egy napnál rövidebb ideig tartott. A 13,6 millió egynapos beutazás közül 7,2 millió útra átutazási, 2,9 millió útra vásárlási, 2,6 millió útra turisztikai célból került sor. A többnapos külföldi beutazások száma 6,5 százalékkal, 5,3 millióra emelkedett. A többnapos utaknak mindössze 7,6 százaléka volt nem turisztikai – főként átutazási, illetve munkavállalási – célú utazás. Küldő ország szerint több napra a legtöbben Németországból (822 ezer fő), Romániából (783 ezer fő) és Szlovákiából (564 ezer fő) érkeztek hazánkba. A több napra érkező németek száma jelentősen, 13 százalékkal, a szlovákoké 22 százalékkal nőtt az előző év azonos időszakához képest, a románoké 14 százalékkal csökkent.

A magyar lakosság külföldi utazásainak száma a vizsgált időszakban 10 százalékkal nőtt, az utazásokhoz kapcsolódó kiadások 11 százalékkal bővültek. A külföldre tett utazásokhoz 279 milliárd forint költés kapcsolódott. A szabadidős turizmus 10 százalékkal, az üzleti turizmus 4,5 százalékkal bővült. A kiadások 80 százaléka turisztikai, 10 százaléka vásárlási, további egytizede munkavégzési, tanulási és egyéb célú utakhoz köthető. A magyarok által nagyobb számban látogatott országok közül az Olaszországba irányuló többnapos turisztikai utak száma 24, az Ausztriába irányuló utaké 20%-kal emelkedett. A Spanyolországba tett utazások száma több mint másfélszeresére nőtt. Ugyanakkor a Németországot, a Romániát, a Szlovákiát, a Csehországot vagy a Görögországot úti célul választók száma mérséklődött 2016 III. negyedévéhez képest.

Az utasforgalmi szolgáltatások külkereskedelmi többlete 347 milliárd forint (1134 millió euró) volt, 8,5 milliárd forinttal magasabb az egy évvel korábbinál.